Kim Edberg Andersen (NB), 2023-04-25:
Nå, jeg er den sidste.
Jeg tager konklusionen først, så dem, der skal hjem, kan nå at rende, inden jeg snakker tiden ud.
Mit valg er faktisk nok at stemme gult til den her.
Men det er ikke, fordi jeg ikke er enig i forslaget, for det er jeg faktisk.
Derfor er det selvfølgelig også glædeligt at høre ministeren sige, at de lidt har det samme, men har et lidt bredere sigte.
Og jeg tror faktisk ikke, der sidder ret mange, hverken i udvalget eller i Folketinget, som er uenige i, at vi alle sammen har set det her.
Vi har set børn og unge, som mistrives.
Jeg sidder i Region Nordjylland.
Vi kan se, at de går i stykker.
Vi døjer især med pigerne oppe ved os.
De går i stykker.
Vi har ikke psykologer nok til at dække det nu.
Så hvis ikke vi får stoppet det, inden vi får endnu flere, der er ved at gå i stykker, så er virkeligheden bare, at vi i hvert fald ikke når at uddanne psykologer nok til at redde dem, når de er gået i stykker. Og det er et problem.
Det er et kæmpemæssigt samfundsproblem.
Jeg tror også, vi alle sammen griber lidt efter halmstrå herinde, for jeg tror ikke rigtig, nogen af os ved, om vi kan løse det her.
Vi har i hvert fald ikke alle løsningerne selv.
Og virkeligheden er nok, at det – uanset hvor gerne vi ville – heller ikke er noget, vi kommer til at kunne lovgive os ud af herindefra.
Perfekthedskulturen snakkede ordføreren fra Liberal Alliance om.
I valgkampen var jeg ude på et gymnasie, der havde sportsdag, og pigerne kom løbende med fuld makeup, fuldstændig som om de skulle i byen.
Det er vildt at se for en som mig, som er opvokset i en tid, hvor det var o.k. at være grim.
Nogle af jer synes, jeg har taget det med mig videre i livet.
Men virkeligheden var bare, at os, der bliver 50 lige om lidt, godt kunne leve med at være grimme en gang imellem.
Vi havde et break fra at skulle være på hele tiden.
Jeg tror, det er et problem, vi har overset.
Og jeg tror ikke, det kun handler om lovgivning.
Jeg er glad for, ministeren siger, det her måske er noget, vi skal bringe ud i en kommission, mens vi samtidig snakker med mennesker og starter en debat.
Jeg tror, det handler meget om familie, og jeg tror, det handler meget om opdragelse.
Jeg tror, at vi skal have mange flere ind end de 179 herinde, der kan lave en lov, for jeg tror ikke, at loven kommer til at virke.
Vi skal ændre folks tankesæt.
Jeg tror heller ikke, at vi kan nægte skolerne at bruge skærmtid.
Det lyder godt, men virkeligheden er, at skærme er fremtiden.
Men vi kan måske lære unge mennesker og lære deres forældre at opdrage deres børn og unge mennesker til at søge den fede viden på deres skærme i stedet for dansevideoer.
Søg viden og uddannelse, brug teknologien på en god måde.
Så tror jeg ikke, skærmen er problemet.
Men naturligvis er det et problem, hvis det sker – som den socialdemokratiske ordfører sagde – at man bruger skærmen, mens man ligger for sig selv og egentlig har det ad helvede til under sin dyne.
Det er et problem.
Jeg tror ikke, vi løser det med det her forslag, men jeg kommer heller ikke til at stemme det her forslag ned.
For hvis det her var det eneste forslag og uden opbakning fra regeringen, havde jeg stemt for det.
For der skal ske noget.
Jeg tror ikke, det her er helt bredt nok.
Men der skal ganske enkelt bare ske noget.